- Det betyder ikke, at ydelserne er gratis, selvom det står på kommunens hjemmeside. Det er alt sammen betalt gennem skatter og afgifter, lyder det fra Lars Boje Mathiesen, der onsdag mente, at byrådet skulle bruge tid på at diskutere brugen af ordet "gratis"., som han foreslår ændret til "skattefinansieret".

Og det er 2.910 gange for meget, ifølge Lars Boje Mathiesen, der mener, at ordet bliver brugt forkert.

Det var der ikke opbakning til i byrådssalen, hvor blandt andre Lene Horsbøl (V) stod for et af de mere muntre argumenter mod Nye Borgerliges forslag.

- Jeg har tidligere her i byrådssalen refereret til den norske tv-serie Skam, og igen i dag vil jeg gerne referere til noget norsk. Denne gang det norske udtryk "Smør på flesk", som vi på dansk kender som dobbeltkonfekt, sagde Lene Horsbøl.

Det udløste en større sproglig diskussion.

Lars Boje Mathiesen gav et eksempel med de "gratis bybusser", der kørte borgere rundt i midtbyen under åbningen af kulturhovedstaden lørdag 21. januar.

- De busser, der blev givet ud til åbningen af kulturhovedstaden under navnet "gratis bybusser", de var slet ikke gratis. Aarhus Kommune og kulturhovedstadsprojektet har brugt penge på de busser, sagde Lars Boje Mathiesen, der mente, at de "gratis busser" er et eksempel på, hvordan man bruger ordet "gratis" helt forkert.

Og her kom Lene Horsbøls norske argument i spil.

- Så skal vi til at sige "skattefinansierede billetter til skattefinansierede busser til åbningen af kulturhovedstaden." Det er det, man på godt sproglig dansk kalder dobbeltkonfekt - eller smør på flesk, sagde Lene Horsbøl.

Også Knud N. Mathiesen (DF) havde et modargument i ærmet.

- Når jeg går ud herfra salen i aften og trækker frisk luft og tænker "hold da op, det er gratis", så skal jeg til at tænke "nå nej, det er skattefinansieret", fordi vi bruger kommunens penge på en ren by?